Տոլորս գիւղի ծննդեան պատմութեան միւս կարեւոր խնդիրը, որը պարզաբանման կարիք ունի, կապուած է գիւղի անուան հետ: Տարբեր ժամանակաշրջանների զանազան վաւերագրերում ու գրքերում, այլեւ այլ հեղինակների կողմից, գիւղը յիշատակւում է տարբեր անուններով: Ստեփան Օրբելեանի “Պատմութիւն Նահանգին Սիսական“ աշխատութիւնում բերուած հարկացուցակում՝ Տոլորք եւ Տորնիք, Ղ. Ալիշանի “Սիսական“ խորագրով մենագրութիւնում՝ Տոլորք եւ Տլորս, Ե. Լալայեանի “Զանգեզուրի Գաւառ, Ա. Հատորում“՝ Տուլորս եւայլն: “Հայաստանի եւ յարակից շրջանների տեղանունների բառարան“ի 2րդ հրատարակութիւնում՝ “Տոլորս“ տեղանուան դիմաց այբբենական կարգով տրուած են գիւղի 7 անուանում՝ “Տլորս, Տլուս, Տղոյք, Տոլարա, Տոլորք, Տուլորս, Տուլուս“: Եւ ապա՝ նոյն այս տեղեկատուութեան վերջում եւս մէկը՝ “Դուլուս“, որի վերաբերեալ ասուած է հետեւեալը. “…Լինչի՝ Կովկասի 5 եւ 10 վերստանոց քարտէսներում Տոլորսը նշւում է Դուլուս ձեւով, որը բառարանի 2րդ հատորում, Տոլորսին յղուելու փոխարէն, սխալմամբ վերագրուել է որպէս առանձին գիւղ՝ Ելիզավետպոլի նահանգի Զանգեզուրի գաւառում: Սխալմամբ նշուել է, որ Դուլուսը Դարբաս գիւղի անուան աղավաղուած ձեւն է, սակայն ներկայացուել է ճիշդ Տոլորսի տեղադրավայրը՝ Տաթեւից 21 քմ. հիւսիսարեւմուտք“: Մէջբերումը առաւել ըմբռնելի դարձնելու համար պարզաբանենք. “Լինչի՝ Կովկասի 5 եւ 10 վերստանոց քարտէսներ“ ասելով՝ բառարանի կազմողները նկատի ունեն իրլանտացի հայագէտ, ճանապարհորդաշխարհագրագէտ Հ. Լինչի՝ “Հայաստան“ երկհատորանոց գրքում ներառուած Հայաստանի քարտէսը: Նրանում Տոլորսի տեղավայրում, ըստ բառարանի հեղինակների, գիւղը նշանակուած է “Դուլուս“ անունով: Հայաստանի Ազգային Գրադարանում պահպանուած Լինչի քարտէսում, սակայն զետեղուած չէ Դուլուսը: Փորձեցինք այն փնտռել Լինչի “Հայաստան“ երկհատորեակում ներառուած քարտէսում: Քարտէսը չկար այդ գրքի ո՛չ ռուսերէն, ո՛չ էլ անգլերէն հրատարակութիւններում: Այն գտանք Կովկասի 5 վերստանոց ռուսական հանրայայտ քարտէսում՝ կազմուած 1911ին ռուսական բանակի գլխաւոր շտապի կողմից: Ճշգրտում է պահանջում նաեւ մէջբերման երկրորդ մասն ամբողջութեամբ. “… որը բառարանի 2րդ հատորում Տոլորսին յղուելու փոխարէն…“: Այստեղ խօսքը վերաբերում է “Հայաստանի եւ յարակից շրջանների տեղանունների բառարան“ի քառահատոր առաջին հրատարակութեան 2րդ հատորին, որում “Դուլուս“ը տրուած է, որպէս Տոլորսից անկախ առանձին տեղանուն Ելիզավետպոլի նահանգի Զանգեզուրի գաւառում՝ համարուելով Դարբաս գիւղի անուան աղաւաղուած ձեւ: Բառարանի հեղինակները 1ին հրատարակութիւնում թոյլ տուած սխալը շտկել են 2րդում, այդպիսով՝ ի յայտ բերելով գիւղի մի նոր անուանաձեւ՝ “Դուլուս“: Որ այս անունը, իրօք, Տոլորսին էր վերաբերում, համոզուեցինք Հայաստանի Ազգային արխիւում (այսուհետ՝ ՀԱԱ) կատարած պրպտումների ընթացքում: Այստեղ պահպանուող Սիսիանի շրջանի գիւղերի ցուցակներում (ֆոնտ՝ 93, գործեր՝ 49, 99, 161, 190, 230) ոչ մի կերպ չէր յաջողւում գտնել Տոլորսի անունը արդէն յայտնի ոչ մի անուանաձեւով: Ցուցակներում նշուած էին Սիսիանի շրջանի իրենց անուններով հանրածանօթ բոլոր գիւղերը, բացի Տոլորսից: Իսկ գիւղը դրանցում չընդգրկուել չէր կարող: Չկար Տոլորսը, բայց կար մինչ այդ անծանօթ “Տոլորս“ անուանը ինչ որ տեղ համահունչ թուացող “Դուլուս“, “Դյուլյուս“ անունով մի գիւղ, որը չէր կարող ուշադրութիւն չգրաուել (յետոյ մտաբերեցի, որ այս անուանը հանդիպել եմ տեղանունների բառարանում):